ההר הירוק תמיד

ההר הירוק תמיד הוא שיר שנכתב ב-1972 על ידי יורם טהרלב והולחן על ידי מוני אמריליו.

השיר נכתב על רכסי הכרמל הירוקים, וכמו שירים רבים של טהרלב, נכתב בהשראת חוויות נעוריו בקיבוץ יגור השוכן למרגלות הכרמל. את הלחן לשיר חיבר זוכה פרס אקו"ם למפעל חיים, מוני אמריליו.
השיר חובר במסגרת מחגיגות היובל להיווסדו של הקיבוץ.

לדברי חזי עמיאור, בצעירותו של טהרלב הכרמל היה קירח מצמחייה, והכינוי "ההר הירוק" מקורו בהר שליד קובנה בירת ליטא הנזכר בשיר של לאה גולדברג. הוריו של טהרלב, כמו אחרים ממייסדי הקיבוץ, עלו ארצה משם.

השיר הוקלט לאחר החגיגות ביחד עם מקהלת הקיבוץ ושלומית אהרון. בהמשך הוקלט גם על ידי צוות הווי פיקוד מרכז ורוחמה רז, שהפכה למזוהה עם השיר.

שיר זה נלמד בבתי הספר היסודיים בישראל כחלק מתוכנית הלימודים לקראת ט"ו בשבט בשל השורה "פקחתי את עיני, היה אז חודש שבט". המחבר עצמו העיד כי שורה זו כוונה למעשה ליום הולדתו החל בחודש זה.

לדברי איתמר זהר, השיר "משקף היטב את הטבע בחייו ואת התנודות שנעו, בקרבו ובקרב הארץ כולה, בין היחיד לרבים, בין המדינה לפרט. אהבת מולדת חילונית לחלוטין".

בעקבות השרפה בכרמל שאירעה בשנת 2010, החליטו רוחמה רז ולהקת התקווה 6 לחדש את השיר לכבוד הכרמל ולזכרם של 44 הנספים באסון.

ב-2021 ביצעה שירי מימון את השיר במסגרת פרויקט המחווה לטהרלב, "יעלה ויבוא".

קישורים חיצוניים 

 על השיר, באתר של יורם טהרלב
 ההר הירוק תמיד, באתר "שיר של יום"

הערות שוליים 

שירי 1972
הכרמל
שירי להקת פיקוד מרכז
שירים בעברית
שירים שנכתבו על ידי יורם טהרלב
שירים שהולחנו על ידי מוני אמריליו
שירים על הרים
ט"ו בשבט
ציונות בתרבות